钦定古今图书集成/理学汇编/文学典/第010卷 > 陈世宝笔畴 > 《文有山林馆阁之别》
## 钦定古今图书集成/理学汇编/文学典/第010卷 > 陈世宝笔畴 > 《文有山林馆阁之别》

欧公言：“有山林之文，有馆阁之文。”山林之文，枯槁道
不行，著书立言者之所尚也；馆阁之文，温润得位于
时者之所尚也。然文章者，发于性情者也，不可以矫
伪而成也。居馆阁而言山林，可也，居山林而言馆阁，
不可也。何也？居山林而言馆阁，则慕富贵之心重矣。
处贫贱而慕富贵，是何志耶？道济于一时，德孚于上
下，而其心不忘乎“山林”，自非不以富贵动心，澹然无
欲者不能也。惟司马公、富郑公辈可以当之。